O‘zbekiston va Turkiya o‘rtasida soliq va investitsiyaga oid 2 ta shartnoma kuchga kirdi

Prezident Shavkat Mirziyoyevning 2017-yilda Turkiyaga amalga oshirgan tashrifi davomida imzolangan 2 ta hujjat 2020-yil 9-iyuldan e’tiboran kuchga kirdi. Bu haqda O‘zbekiston Tashqi ishlar vazirligi xabar berdi.
Bular:
Soliqqa oid dastlabki hujjatga binoan, ikki davlat vakolatli organlari o‘rtasida axborot almashishning yangilangan tartibi nazarda tutilmoqda. Shuningdek, 1996-yildagi bitim soliqlarni undirishda ko‘maklashishga oid yangi norma bilan to‘ldirilmoqda.
“Tuzatishlar soliq shaffofligini ta’minlashga qaratilgan bo‘lib, bu ikki mamlakatning jismoniy va yuridik shaxslari tomonidan soliqlarni to‘lashdan bo‘yin tovlashga qarshi kurashish samaradorligini oshirishga yordam beradi. Ushbu o‘zgartirish va qo‘shimchalar shartnomaviy-huquqiy bazani takomillashtirish va bitim qoidalarini ikki mamlakatning amaldagi soliq qonunchiligiga muvofiqlashtirish zaruriyati bilan belgilanadi”, — deyiladi xabarda.
Investitsiya sohasidagi bitimga asosan, O‘zbekiston va Turkiya investorlari tomonidan amalga oshirilgan investitsiyalarga nisbatan eng ko‘p qulaylik yaratish tartibi qo‘llaniladi.
“Bitim investorlar huquqlarini himoyalash, sarmoya va texnologiyalarning kirib kelishini qulaylashtirish, pul o‘tkazmalarining erkin bajarilishi huquqiy asoslarini belgilagan. Hujjat 1992-yil 28-aprelda imzolangan avvalgi hukumatlararo bitimni almashtiradi hamda zamonaviy voqelikni inobatga olgan holda investitsiyalarni o‘zaro rag‘batlantirish va himoya qilish tartibini takomillashtirishga qaratilgan.
Bitim ikki davlat iqtisodiyotiga o‘zaro investitsiyalar oqimi uchun mustahkam asos yaratadi, shuningdek, salohiyatli xorijiy investorlar uchun har ikki mamlakatning investitsion jozibadorligini oshiradi”, — deyiladi TIV xabarida.